<classify> Gazeti hili linalo habari za uhakika kuwa Kamati ya Ufundi inayoongozwa na Mwenyekiti wake, Wilfred Kidao, imependekeza kwa Kamati ya Utendaji kuwa mkataba wa Mholanzi huyo usitishwe mara moja kutokana na mwenendo mbaya tangu alipoteuliwa kushika wadhifa huo Aprili mwaka jana.Kamati ya Ufundi ndiyo inayopendekeza kocha wa Taifa wa kuajiriwa na baadaye Kamati ya Utendaji ya TFF ndiyo hubariki au kuidhinisha uteuzi huo wa kocha.Kamati ya Ufundi ya TFF inayoongozwa na Kidao, Makamu Mwenyekiti wake ni Athumani Kambi, na wajumbe ni Vedastus Lufano, Preglinius Rutayuga na Oscar Korosso.Kwa mujibu wa mtoa taarifa wetu, Kamati hiyo ya Ufundi iliitisha kikao cha dharura jana na moja ya mapendekezo yake kwa Kamati ya Utendaji leo ni kuwa mkataba wa Mholanzi huo usitishwe, ikiwa ni maoni kinzani na ya Rais wao, Jamal Malinzi ambaye anataka kocha huyo aachwe akisema apewe muda zaidi.Kamati ya Ufundi ya TFF imekutana leo jana kwa kikao cha dharura na inataka kocha wa Stars mkataba wake usitishwe mara moja. Sababu ziko wazi, kila Mtanzania anaona kiwango cha timu hivi sasa na hasa baada ya matokeo yale ya Cosafa. Hakuna anayeweza kuendelea na kocha kwa hali ile, alisema mtoa taarifa wetu.Kwa mujibu wa chanzo chetu hicho, wajumbe wengi wa Kamati ya Utendaji ya TFF wana maoni sawa na wale wa Kamati ya Ufundi kuwa Kocha Nooij atupiwe virago kwani inaonekana kibarua hicho kimemzidi uwezo.Lakini wakati wajumbe hao wakieleza hayo, Malinzi anaonekana kuwa mtu anayetaka kwa udi na uvumba kocha huyo aendelee, jambo linaloashiria kuwa leo moto utawaka ndani ya kikao cha Kamati ya Utendaji.Katika mazungumzo yake na gazeti hili wiki hii baada ya Stars kutupwa nje ya michuano ya Cosafa nchini Afrika Kusini ambako ilialikwa, Malinzi alieleza bayana kuwa haoni kosa la kocha huyo na kutaka apewe muda zaidi.Katika mahojiano hayo, Malinzi alisema kwa upande wake anaona kuwa bado kocha huyo anatakiwa kupewa nafasi kwa kuwa bado sio kosa lake moja kwa moja.Malinzi alisema akiwa Rais anatambua kuwa Watanzania wengi wamekatishwa tamaa na matokeo hayo, lakini kwa upande wake anaiona kuwa bado hiyo ni timu nzuri huku kocha wake akitakiwa kuendelea kupewa muda zaidi.Alisema kuwa kama kukiwa na utaratibu wa kufukuza makocha hivyo itasababisha kuiharibu timu kwa kuwa sio suala la kubadili kocha ila ni kuangalia mengi zaidi.Mimi ninaona kuwa sio vyema kusema kuwa eti hata Madagascar imetufunga au hata Swaziland imetufunga, hiyo sio vyema kabisa kwa kuwa Swaziland imeshiriki Kombe la Mataifa ya Afrika na imefanya vyema tu, na Madagascar ina makocha zaidi ya 1,000 wanatambuliwa na Fifa sasa sisi hapa hata 100 tu hawajafika, alieleza Malinzi.Nooij ambaye amewahi kuifundisha Msumbiji na kuiwezesha kufuzu kwa fainali za Afrika mwaka 2012, aliajiriwa Aprili mwaka jana kwa mkataba wa miaka miwili, na hadi sasa amecheza mechi 16, akifungwa saba, kutoka sare sita na kushinda tatu, lakini akichagua wachezaji wengi ambao hawachezi katika timu zao.  <topic>: michezo 